Priekšlikums PADOMES LĒMUMS par to, lai noslēgtu Pamatnolīgumu par partnerību un sadarbību starp Eiropas Savienību un tās dalībvalstīm, no vienas puses, un Filipīnu Republiku, no otras puses /* COM/2013/0925 final - 2013/0441 (NLE) */





PASKAIDROJUMA RAKSTS Padome 2004. gada novembrī pilnvaroja Komisiju risināt sarunas par individuāliem partnerības un sadarbības pamatnolīgumiem (PSP) ar Taizemi, Indonēziju, Singapūru, Filipīnām, Malaiziju un Bruneju. Sarunas ar Filipīnām sākās 2009. gada februārī un tika noslēgtas 2010. gada jūnijā. Pēc Pastāvīgo pārstāvju komitejas (Coreper) apstiprinājuma abas puses 2010. gada 25. jūnijā parafēja PSP. PSP tika parakstīts 2012. gada 11. jūlijā Pnompeņā ASEAN reģionālā foruma ministru sanāksmes laikā. Tas ir pirmais divpusējais nolīgums ar Filipīnām un aizstāj pašreizējo tiesisko regulējumu, kas noteikts 1980. gada Sadarbības nolīgumā starp Eiropas Ekonomikas kopienu un Dienvidaustrumāzijas valstu apvienības (ASEAN) dalībvalstīm. Politiskā ziņā PSP ar Filipīnām ir nozīmīgs solis, lai stiprinātu divpusējās attiecības un ES lomu Dienvidaustrumāzijā, pamatojoties uz kopējām vispārējām vērtībām, piemēram, demokrātiju un cilvēktiesībām. Tas paver ceļu plašākai politiskajai, reģionālajai un globālajai sadarbībai. Šajā PSP ir iekļautas saistības, kas ir ļoti svarīgas ES ārpolitikai, tostarp noteikumi par cilvēktiesību ievērošanu, ieroču neizplatīšanu, terorisma apkarošanu un Starptautisko krimināltiesu. Šis Pamatnolīgums ietver arī šobrīd aktuālas jomas, piemēram, miera procesu un katastrofu riska pārvaldību. PSP stiprina nozaru sadarbību dažādās politikas jomās, tostarp migrācijas, nodokļu, vides, enerģētikas, zinātnes un tehnoloģijas, jūras un gaisa transporta, tūrisma, kultūras, kā arī cīņu pret nelikumīgi iegūtu līdzekļu legalizēšanu, teroristu finansēšanu, nelegālajām narkotikām, organizēto noziedzību un korupciju. Minētais PSP ievērojami paplašina darbības jomu savstarpējai iesaistei ekonomikas un tirdzniecības jomā. PSP ietver nozīmīgu iedaļu par sadarbību tirdzniecības jomā, kam būtu jāveicina sarunas par brīvās tirdzniecības nolīgumu (BTN). PSP noslēgšana ir saskaņā ar ES mērķi izveidot visaptverošu un saskanīgu ekonomikas un politikas satvaru attiecībām starp ES un ASEAN valstīm. Turklāt tajā liela nozīme piešķirta attīstības jautājumiem, tostarp stingri noteikumi ES finanšu interešu aizsardzībai. Komisija atzīmē, ka Padomes Lēmums Nr. 2012/272/ES par PSP parakstīšanu ar Filipīnu Republiku tiek izskatīts Lietā C-377/12: Komisija lūdza Tiesai atcelt iepriekšminēto Lēmumu tiktāl, ciktāl Padome ir pievienojusi juridisko pamatojumu attiecībā uz transportu (LESD 91. un 100. pants), atpakaļuzņemšanu (LESD 79. panta 3. punkts) un vidi (LESD 191. panta 4. pants). Komisija lūdza Tiesai saglabāt apstrīdētā lēmuma iedarbību. Šis priekšlikums Padomes lēmumam par PSP noslēgšanu ir balstīts uz 207. un 209. pantu un uz 218. panta 6. punktu. Komisija vērš Padomes uzmanību uz nolīgumā iekļauto apsvērumu par Apvienotās Karalistes, Īrijas un Dānijas īpašo nostāju, pamatojoties uz Līgumu 21. un 22. protokolu. Minētā apsvēruma pievienošana ir saistīta vienīgi ar šā tiesību akta priekšvēsturi. Atkarībā no iznākuma lietā C-377/12, kas pašlaik tiek izskatīta Eiropas Savienības Tiesā, šis apsvērums vēlāk var tikt svītrots vai pārformulēts. Komisija uzskata, ka, kamēr šī lieta tiek izskatīta, nolīguma noslēgšanas procedūra nevar tikt pabeigta. 2013/0441 (NLE) Priekšlikums PADOMES LĒMUMS par to, lai noslēgtu Pamatnolīgumu par partnerību un sadarbību starp Eiropas Savienību un tās dalībvalstīm, no vienas puses, un Filipīnu Republiku, no otras puses EIROPAS SAVIENĪBAS PADOME, ņemot vērā Līgumu par Eiropas Savienības darbību un jo īpaši tā 207. un 209. pantu saistībā ar tā 218. panta 6. punkta a) apakšpunktu, ņemot vērā Eiropas Komisijas priekšlikumu, ņemot vērā Eiropas Parlamenta piekrišanu, tā kā: (1) Saskaņā ar Padomes Lēmumu Nr. 2012/272/ES[1] Pamatnolīgums par partnerību un sadarbību starp Eiropas Savienību un tās dalībvalstīm, no vienas puses, un Filipīnu Republiku, no otras puses parakstīts 2012. gada 11. jūlijā, ņemot vērā tā noslēgšanu nākotnē. (2) Nolīgums būtu jāapstiprina Eiropas Savienības vārdā, IR PIEŅĒMUSI ŠO LĒMUMU. 1. pants Ar šo Savienības vārdā apstiprina Pamatnolīgumu par partnerību un sadarbību starp Eiropas Savienību un tās dalībvalstīm, no vienas puses, un Filipīnu Republiku, no otras puses. Nolīguma teksts ir pievienots šim lēmumam. 2. pants Nolīguma 48. pantā paredzēto Apvienoto komiteju vada Savienības Augstā pārstāve ārlietās un drošības politikas jautājumos. Atkarībā no darba kārtībā esošā jautājuma Savienība vai, vajadzības gadījumā, Savienība un dalībvalstis ir pārstāvētas Apvienotajā komitejā. 3. pants Padomes priekšsēdētājs norīko personu, kas tiesīga Eiropas Savienības vārdā sniegt nolīguma 57. panta 1. punktā paredzēto paziņojumu. 4. pants Šis lēmums stājas spēkā tā pieņemšanas dienā. Lēmumu publicē Eiropas Savienības Oficiālajā Vēstnesī. Briselē, Padomes vārdā — priekšsēdētājs [1] OV L 134, 24.5.2012., 3. lpp.